钦定古今图书集成/理学汇编/学行典/第227卷 > 《庐墓图诗序》时季照
## 钦定古今图书集成/理学汇编/学行典/第227卷 > 《庐墓图诗序》时季照

予初为崇仁，有衰裳菅菲，其容戚然而趋于道者，询
之，乃邑庠生饶安兄彝也。闻其读古书，志古道，居丧
循礼制，窃嘉之。久而邑儒吴文通持《庐墓图》诗卷丐
文为叙，且言其兄弟笃孝敦行，为邑人所敬服。父有
疾，蚤暮侍汤药，衣不解带，寝不安席者数月。及没，哀
毁躄踊不能已。既葬，庐墓侧凡三年。乡人劝赏，形诸
图咏。予作而叹曰：“孝哉子也。夫孝，百行之本，诸福之
征也。通神明，格天地，惟至孝者能之。而庐墓以伸永
思之意，所以尽此孝也。晋王裒在墓所，攀柏悲号，而
树为之枯。此岂可以彊致邪？”噫！凡人莫不仰父母以
有生也，自襁褓以至髫龀，至冠而有室，抚摩教育之
恩，同夫罔极。所贵乎为人子者，养能致其乐，丧能致
其哀，以报亲恩于万一。若饶氏兄弟者，其亦足以风
世教与？且旌淑彰善，敦化以成俗，令职也。故喜而为
之序。